Siden 2006 har Nordjylland og Aalborg Universitet haft en af Europas største jazz-samlinger. Alt materialet har været samlet på Center for Dansk Jazzhistorie. Centeret har været under Aalborg Universitet, men fra nytår vil universitet på grund af besparelser stoppe den økonomiske opbakning. - Vi er nødt til at fokusere vores midler på vores kerneydelser forskning og uddannelse i større grad, og samtidig er vi i en situation, hvor universitetet ikke får tilført nye midler, det er baggrunden for vores beslutning, siger rektor ved Aalborg Universitet, Per Michael Johansen. Else Broberg har været bibliotekar på Center for Dansk Jazzhistorie i ni år. Hun har svært ved at forstå, at det Jazz-centeret snart kan være fortid. - Det er helt ude i skoven. Nu har vi i ni år bygget en helt fantastisk samling op, den er jo helt unik, og så lige med et slag, så skal det hele lukkes ned, siger Else Broberg. Det vil kræve mere end to millioner kroner, hvis Center for Dansk Jazzhistorie skal fortsætte. Derudover skal der inden nytår findes nye lokale, hvis ikke de mange klenodier skal opbevares hos en flyttemand. Et faktum, der gør ondt i en af centerets bagmænd. - Ni års arbejde, og de ting vi har fået op at stå på ni år vil jeg have det meget skidt med at se blive smidt i havnen. Det vil være et kolossalt ressourcespild, siger Tore Mortensen, der er lektor ved Center for Dansk Jazzhistorie.

Referat:
Center for Dansk Jazzhistorie er i økonomisk modvind. Inden nytår skal der findes nye investorer, hvis ikke centeret skal lukke.